洞庭秋月行
作者：劉禹錫
朝代：唐

paragraphs: 洞庭秋月生湖心，層波萬頃如鎔金。
孤輪徐轉光不定，遊氣濛濛隔寒鏡。
是時白露三秋中，湖平月上天地空。
岳陽樓頭暮角絕，蕩漾已過君山東。
山城蒼蒼夜寂寂，水月逶迤繞城白。
蕩槳巴童歌竹枝，連檣估客吹羗笛。
勢高夜久陰力全，金氣肅肅開星躔。
浮雲野馬歸四裔，遙望星斗當中天。
天雞相呼曙霞出，歛影含光讓朝日。
日出喧喧人不閑，夜來清景非人間。